DXC Technology vinder udbud om dansk valgsystem

For at bryde med KMDs monopol på markedet, sendte Kombit et valgsystem i udbud - i dag har DXC Technology vundet.

Det bliver DXC Technology, der, sammen med deres partner Smartmatic International Holding, skal stå for udvikling, vedligeholdelse og drift af fremtidens valgsystem.

Det nye valgsystem skal være klar til at afløse det nuværende system, KMD Valg, i slutningen af 2019, skriver Kombit i en pressemeddelelse.

Valgsystemet skal lige som det nuværende system bruges til at registrere stemmer, samkøre resultaterne fra forskellige valgsteder, videresende information til både borgere og Danmarks Statistik. Desuden skal systemet bruges til en række andre praktiske opgaver op til valget.

Kombit anføre i forbindelse med udbuddet, at der i Danmark også i fremtiden skal føres analoge valg, så det nye system vil til en start ikke ændre oplevelsen af, når danskerne skal i stemmeboksen.

Der skal afholdes folketingsvalg senest den 17. juni 2019, så KMD Valg vil altså blive brugt lidt endnu.

Ikke helt gennemsigtigt

I forbindelse med it-udbuddet ville Version2 typisk søge indsigt i, hvor høj grad henholdsvis teknologi og økonomi har ligget til grund for vurderingen. Det er dog ikke muligt at kigge Kombit efter i krogene, da det er undtaget for reglerne om aktindsigt.

Læs også: KMD arbejder på systemændring efter fejl gav forkerte stemmetal

Det er derfor ikke helt klart, hvad der var tungen på vægtskålen, men det fremgår af Kombits pressemeddelelse, at det var »det økonomisk mest fordelagtige tilbud.«

Det betyder dog ikke, at systemet er dårligt designet. Fremtiden må vise, hvordan systemet fra DXC Technology håndterer de danske valg.

Version2 forsøger at få en uddybende kommentar fra Kombit, i forhold til hvorfor DXC Technology vandt udbuddet